Tien dood ná skieter in VSA losbrandDie skietery het Saterdagaand plaasgevind. (Foto: Frederic J Brown/AFP) Altesame tien mense is Saterdag dood nadat ŉ skieter glo blindelings op ŉ dansplek in Monterey Park aan die suide van Kalifornië losgebrand het. Inwoners van die gebied het glo die Chinese nuwe maanjaar gevier toe daar op hulle geskiet is. Kapt. Andrew Meyer van die Los Angeles-sheriff se kantoor sê beamptes het Saterdag om 22:20 op ŉ noodoproep gereageer en op die toneel talle mense aangetref wat uit ŉ dansplek stroom. “Die beamptes het toegang tot die gebou verkry en gesien dat ŉ aantal mense geskiet is. Die Monterey Park-brandweer was ook op die toneel en het tien mense dood verklaar,” sê hy. “Daar is minstens nog tien mense wat gewond is en hul toestand wissel van stabiel tot kritiek. Hulle is na ŉ nabygeleë hospitaal vir behandeling geneem.” Volgens ooggetuies het die vermeende skieter van die toneel gevlug en is sedertdien skoonveld. Die polisie het nog geen beskrywing van die verdagte uitgereik of uitgebrei oor die soort vuurwapen wat hy vermoedelik gebruik het nie. Diegene wat egter ten tyde van die skietery in die gebied was, voer aan dat die man ŉ semi-outomatiese vuurwapen gebruik het. ŉ Plaaslike inwoner, Wong Wei, het aan die Los Angeles Times gesê sy vriend was in die dansklub se badkamer toe die skietery uitgebreek het. Sy het glo ŉ man gesien wat ŉ lang vuurwapen dra en blindelings op mense losbrand. Sy het drie liggame gesien, van wie twee vroue was en die derde glo die eienaar van die klub. Seung Won Choi, ŉ restauranteienaar naby die klub, het gesê dat drie mense by sy restaurant ingehardloop en hom aangesê het om die deur te sluit. Hulle het beweer dat ŉ man skote afvuur en boonop verskeie patrone by hom het. Duisende mense het vroeër die dag bymekaargekom vir die twee dag lange Chinese nuwemaanjaarfees, een van die grootste feeste in die suide van Kalifornië. Die tweede dag van die fees is egter ná die aanval gekanselleer. Volgens Meyer weet die ondersoekers nie of die verdagtes sy slagoffers geken het en of hy net ŉ spesifieke groep geteiken het nie. “Dit is nog te vroeg in die ondersoek om te weet of hierdie voorval ŉ haatmisdaad was al dan nie.”